31996R0847
L 115/3
JURNALUL OFÍCIAL AL UNIUNII EUROPENE
REGULAMENTUL (CE) NR. 847/96 AL CONSILIULUI
din 6 mai 1996
privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
întrucât, pe lângă prevederile articolului 4 alineatul (2) din Regulamentul (CEE) nr. 3760/92 al Consiliului din 20 decembrie 1992 privind instituirea unui sistem comunitar al pescuitului și acvaculturii (3), este necesar să se stabilească condiții pentru desfășurarea activităților de exploatare care să îmbunătățească mecanismele disponibile în prezent prin introducerea unei flexibilități interanuale în gestionarea totalului admis de captură și a cotelor de pescuit care, în anumite limite, să fie compatibilă cu politicile de conservare;
întrucât, în temeiul articolului 8 din Regulamentul (CEE) nr. 3760/92, Consiliului îi revine obligația de a stabili fondul disponibil de pescuit alocat statelor membre și de a stabili condițiile pentru ajustarea acestui fond disponibil de la un an la altul;
întrucât trebuie definite rezervele de pescuit pentru care se stabilesc totaluri admise de captură de precauție sau analitice;
întrucât trebuie definite cantitățile debarcate permise dintr-o rezervă, în sensul prezentului regulament;
întrucât, în anumite condiții, totalurile admise de captură de precauție și cotele pentru anumite rezerve pot fi revizuite și mărite în cursul anului, cu un risc neglijabil de a submina principiul exploatării raționale și responsabile a rezervelor marine;
întrucât statele membre trebuie încurajate să transfere, de la un an la altul și în anumite limite, o parte din cotele lor de rezerve pentru care se stabilesc totaluri admise de captură analitice;
întrucât alte rezerve piscicole pentru care sunt stabilite totaluri admise de captură, de precauție sau analitice, pot fi într-o stare de exploatare care face ca orice creștere a totalului admis de captură să fie neavenită;
întrucât pescuitul care depășește cotele de pescuit trebuie penalizat; întrucât acest lucru se poate realiza prin reducerea corespunzătoare a cotei alocate pentru anul următor statelor membre care se fac vinovate de pescuit excesiv; întrucât, în conformitate cu articolul 23 din Regulamentul (CEE) nr. 2847/93 al Consiliului din 12 octombrie 1993 privind instituirea unui sistem de control aplicabil politicii comune a pescuitului (4), Consiliul va adopta reglementări pe baza cărora Comisia poate efectua reduceri ale cotelor de pescuit atunci când se pescuiește excesiv, luând în considerare gradul de pescuit excesiv, eventualele cazuri de pescuit excesiv din anul precedent și starea biologică a rezervelor în cauză,
ADOPTĂ PREZENTUL REGULAMENT:
Articolul 1
(1) Totalurile admise de captură de precauție se aplică rezervelor pentru care nu este disponibilă nici o evaluare științifică a posibilităților de pescuit pentru anul în care trebuie stabilit totalul admis de captură; în celelalte situații este aplicabil totalul admis de captură analitic.
(2) În sensul prezentului regulament, debarcarea legală a produselor dintr-o rezervă reprezintă, pentru un stat membru, cota alocată de către Consiliu pe baza articolului 8 din Regulamentul (CEE) nr. 3760/92, modificat de:
-
schimburile efectuate pe baza articolului 9 din Regulamentul (CEE) nr. 3760/92;
-
compensația prevăzută la articolul 21 alineatul (4) din Regulamentul (CEE) nr. 2847/93;
-
cantitățile transferate pe baza articolului 4 alineatul (2) din prezentul Regulament și
-
deducerile prevăzute la articolul 5 din prezentul regulament.
Articolul 2
La stabilirea totalurilor admise de captură în conformitate cu articolul 8 din Regulamentul (CEE) nr. 3760/92, Consiliul desemnează:
-
rezervele pentru care se aplică factorul totaluri admise de captură de precauție și rezervele pentru care se aplică factorul totaluri admise de captură analitice, pe baza datelor științifice curente cu privire la rezervele piscicole respective;
-
rezervele pentru care nu se aplică articolul 3 sau 4, conform situației biologice a rezervelor piscicole și angajamentelor stabilite cu țările terțe;
-
rezervele pentru care se aplică deducerile prevăzute la articolul 5 alineatul (2), conform situației biologice în care se află.
Articolul 3
(1) Dacă, înainte de 31 octombrie a anului de aplicare, s-a folosit mai mult de 75 % din totalul admis de captură de precauție, un stat membru care deține o cotă stabilită pentru rezerva de pescuit pentru care se stabilise totalul admis de captură respectivă poate solicita creșterea totalului admis de captură. O astfel de solicitare, însoțită de informații biologice pertinente și de precizarea mărimii totalului admis de captură revizuit, se înaintează la Comisie. În termen de 20 de zile lucrătoare, Comisia examinează toate elementele solicitării în scopul de a prezenta Consiliului o propunere de modificare a Regulamentului care stabilește totalurile admise de captură și cotele de pescuit, dacă solicitarea se consideră justificată. Statul membru este informat despre rezultatele examinării.
(2) Statele membre pot beneficia de capturi care depășesc cantitatea legală debarcată cu până la 5 %. Cu toate acestea, se consideră că respectivele capturi depășesc cantitățile legale debarcate conform deducerilor prevăzute la articolul 5.
(3) Dacă, înainte de 31 octombrie a anului de aplicare a cotei, s-a folosit mai mult de 75 % din cota de pescuit pentru o rezervă de pescuit căreia i se aplică un total admis de captură de precauție, statul membru căruia i-a fost acordată o astfel de cotă poate solicita permisiunea Comisiei de a aduce pe uscat cantități suplimentare de pește din aceeași rezervă piscicolă, menționând cantitatea suplimentară solicitată, cu condiția ca această cantitate să nu depășească 10 % din cota adecvată. Comisia ia o decizie cu privire la aceste solicitări într-un interval de 20 de zile lucrătoare, în conformitate cu procedura prevăzută la articolul 36 din Regulamentul (CEE) nr. 2847/93. Se consideră că această cantitate suplimentară alocată prin respectiva procedură depășește cantitățile legale debarcate în conformitate cu deducerile prevăzute la articolul 5 din prezentul regulament.
Articolul 4
(1) Articolul 3 alineatele (2) și (3) se aplică rezervelor piscicole reglementate de un total admis de captură analitic.
(2) În cazul rezervelor pentru care s-a stabilit un total admis de captură analitic, cu excepția celor menționate la articolul 5 alineatul (2), un stat membru căruia i-a fost alocată o cotă relevantă poate solicita Comisiei, înainte de 31 octombrie a anului de aplicare a cotei, să rețină un procentaj maxim de 10 % din cotă în vederea transferării pe anul viitor.
În conformitate cu procedura prevăzută la articolul 36 din Regulamentul (CEE) nr. 2847/93, Comisia adaugă cantitatea transferată la cota relevantă acordată statului membru respectiv.
Articolul 5
(1) Cu excepția rezervelor piscicole prevăzute la alineatul (2), toate produsele debarcate care depășesc cantitățile legale debarcate se scad din cotele alocate aceleiași rezerve piscicole pentru anul următor.
(2) În cazul rezervelor piscicole prevăzute la a treia liniuță a articolul 2, pescuitul în exces duce la scăderea cantității în exces din cota de pescuit aferentă anului viitor, conform următorului tabel:
Cantitatea de produse de pescuit care depășește cantitatea legală debarcată
Cantitatea dedusă
Primele 10 %
Cantitatea pescuită în exces × 1,00
Următoarele 10 %- 20 % din total
Cantitatea pescuită în exces × 1,10
Următoarele 20 %- 40 % din total
Cantitatea pescuită în exces × 1,20
Orice cantitate în exces mai mare de 40 %
Cantitatea pescuită în exces × 1,40
Cu toate acestea, se aplică o deducere egală cu cantitatea pescuită în exces x 1,00 în toate cazurile de pescuit relative la cantitățile legale debarcate egale sau mai mici de 100 de tone.
Un procent suplimentar de 3 % din cantitatea pescuită în exces se scade pentru fiecare an consecutiv în care cantitățile legale debarcate sunt depășite cu mai mult de 10 %.
(3) Deducerile nu trebuie să aducă atingere dispozițiilor articolului 21 alineatul (4) din Regulamentul (CEE) nr. 2847/93.
Articolul 6
Prezentul regulament intră în vigoare la 1 ianuarie 1997.
Cu toate acestea, articolul 5 se aplică începând cu 1 ianuarie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 mai 1996.